Дана 22. јуна 1941. Немачка је отпочела напад на Совјетски Савез под шифрованим именом Операција Барбароса. Совјетски лидер Јосиф Стаљин је више пута био упозораван од стране своје обавештајне службе на опасност од предстојеће инвазије, али је занемарио сва упозорења. Не само да је ингорисао сва упозорења, већ су у ноћи која је претходила инвазији, совјетске јединице на положајима добиле наредбу потписану од стране маршала Тимошенка и генерала армије Георгиј Жукова у којој је стајало „не одговарати на провокације“ и „не предузимати било какве акције без конкретног наређења“. Првих неколико недеља инвазије биле су катастрофалне за совјетску армију. Велики број совјетских војника, читаве армије, опкољене су и заробљене од стране немачког Вермахта. Поред немачких јединица, у нападу су учествовале италијанске, мађарске и румунске јединице. Финска је такође учествовала у нападу, иако је првобитно прогласила неутралност. Имајући на својој територији и немачке и совјетске јединице, Финска је била спремна да се придружи немачким јединицама када је СССР напао 25. јуна. Сукоб који је у Финској уследио и који је трајао од 1941. до 1944. понекад се назива Настављени рат зато што се сматра наставком Зимског рата.